กฎ ก.ตร. ว่าด้วยการกำหนดหลักเกณฑ์และวิธีการพิจารณาเลื่อนเงินเดือนข้าราชการตำรวจ (ฉบับที่ 4) พ.ศ. 2554

กฎ ก
กฎ ก.ตร.
ว่าด้วยการกำหนดหลักเกณฑ์และวิธีการพิจารณาเลื่อนเงินเดือนข้าราชการตำรวจ
(ฉบับที่ ๔)
พ.ศ. ๒๕๕๔[๑]
 

อาศัยอำนาจตามความในมาตรา ๓๑ (๒) และมาตรา ๖๔ วรรคสาม
แห่งพระราชบัญญัติตำรวจแห่งชาติ พ.ศ. ๒๕๔๗ และมติ ก.ตร. ในการประชุมครั้งที่
๓/๒๕๕๔ เมื่อวันที่ ๑๑ มีนาคม พ.ศ. ๒๕๕๔ ก.ตร. จึงออกกฎ ก.ตร. ไว้ ดังต่อไปนี้

ข้อ ๑ กฎ ก.ตร.
นี้ให้ใช้บังคับตั้งแต่วันที่ ๑ ตุลาคม พ.ศ. ๒๕๕๓ เป็นต้นไป

ข้อ ๒ ให้ยกเลิกความในข้อ
๑๑ แห่ง กฎ ก.ตร.
ว่าด้วยการกำหนดหลักเกณฑ์และวิธีการพิจารณาเลื่อนเงินเดือนข้าราชการตำรวจ พ.ศ.
๒๕๔๘ และให้ใช้ความต่อไปนี้แทน
ข้อ ๑๑ การเลื่อนเงินเดือนข้าราชการตำรวจผู้ดำรงตำแหน่งต่าง
ๆ ให้เลื่อนได้ดังต่อไปนี้
(๑) รองผู้บังคับหมู่ หรือตำแหน่งเทียบเท่า
ให้เลื่อนได้ไม่เกินเงินเดือนระดับ พ.๑
(๒) ผู้บังคับหมู่ หรือตำแหน่งเทียบเท่า ยศสิบตำรวจตรี สิบตำรวจโท
สิบตำรวจเอก จ่าสิบตำรวจ ให้เลื่อนได้ไม่เกินเงินเดือนระดับ ป.๑
(๓) ผู้บังคับหมู่ หรือตำแหน่งเทียบเท่า ยศจ่าสิบตำรวจ
อัตราเงินเดือน จ่าสิบตำรวจ (พิเศษ) ให้เลื่อนได้ไม่เกินเงินเดือนระดับ ป.๓
(๔) ผู้บังคับหมู่ หรือตำแหน่งเทียบเท่า ยศดาบตำรวจ
ให้เลื่อนได้ไม่เกินเงินเดือน ระดับ ส.๓
(๕) รองสารวัตร และพนักงานสอบสวน หรือตำแหน่งเทียบเท่า
ให้เลื่อนได้ไม่เกินเงินเดือนระดับ ส.๓
(๖) สารวัตร พนักงานสอบสวนผู้ชำนาญการ รองผู้กำกับการ
และพนักงานสอบสวน ผู้ชำนาญการพิเศษ หรือตำแหน่งเทียบเท่า
ให้เลื่อนได้ไม่เกินเงินเดือนระดับ ส.๔
(๗) ผู้กำกับการ และพนักงานสอบสวนผู้ทรงคุณวุฒิ หรือตำแหน่งเทียบเท่า
ให้เลื่อนได้ไม่เกินเงินเดือนระดับ ส.๕
(๘) รองผู้บังคับการ และพนักงานสอบสวนผู้เชี่ยวชาญ
หรือตำแหน่งเทียบเท่า ให้เลื่อนได้ไม่เกินเงินเดือนระดับ ส.๖
(๙) ผู้บังคับการ และพนักงานสอบสวนผู้เชี่ยวชาญพิเศษ
และรองผู้บัญชาการ หรือตำแหน่งเทียบเท่า ให้เลื่อนได้ไม่เกินเงินเดือนระดับ ส.๖
(๑๐) ผู้บัญชาการ และผู้ช่วยผู้บัญชาการตำรวจแห่งชาติ
หรือตำแหน่งเทียบเท่า ให้เลื่อนได้ไม่เกินเงินเดือนระดับ ส.๗
(๑๑) จเรตำรวจแห่งชาติ และรองผู้บัญชาการตำรวจแห่งชาติ หรือตำแหน่งเทียบเท่า
ให้เลื่อนได้ไม่เกินเงินเดือนระดับ ส.๘
ข้าราชการตำรวจตาม (๓) (๔) (๕) (๖) (๗) หรือ (๘)
ซึ่งได้รับเงินเดือนเต็มขั้นสูงสุดของระดับที่ตนได้รับอยู่ในขณะนั้นในปีงบประมาณใด
หากผ่านการประเมินสมรรถภาพ ความประพฤติ ความรู้ความสามารถ
และผลการปฏิบัติหน้าที่แล้วให้มีสิทธิได้รับเงินเดือนในระดับที่สูงขึ้นตามที่ได้กำหนดไว้ใน
(๓) (๔) (๕) (๖) (๗) หรือ (๘) แล้วแต่กรณี อีกหนึ่งระดับ
โดยเริ่มต้นให้ได้รับเงินเดือนในขั้นใกล้เคียงไม่ต่ำกว่าเงินเดือนที่ได้รับอยู่เดิม
การประเมินสมรรถภาพ ความประพฤติ ความรู้ความสามารถ และผลการปฏิบัติหน้าที่
รวมทั้งการได้รับเงินเดือนภายหลังการประเมิน ให้เป็นไปตามหลักเกณฑ์และวิธีการที่
ก.ตร. กำหนด


ให้ไว้
ณ วันที่ ๒๘ มีนาคม พ.ศ. ๒๕๕๔
สุเทพ เทือกสุบรรณ
รองนายกรัฐมนตรี
ปฏิบัติราชการแทน
นายกรัฐมนตรี
ประธานกรรมการข้าราชการตำรวจ
หมายเหตุ
:- เหตุผลในการประกาศใช้กฎ ก.ตร. ฉบับนี้ คือ พระราชบัญญัติตำรวจแห่งชาติ (ฉบับที่
๒) พ.ศ. ๒๕๕๔ แก้ไขความในมาตรา ๖๘ แห่งพระราชบัญญัติตำรวจแห่งชาติ พ.ศ. ๒๕๔๗
ให้ข้าราชการตำรวจผู้รับเงินเดือนในระดับ ส.๕ ถึง ระดับ ป.๒
ซึ่งได้รับเงินเดือนถึงขั้นสูงของระดับเงินเดือนสำหรับตำแหน่งที่ดำรงอยู่ (เต็มขั้น)
เมื่อผ่านการประเมินสมรรถภาพ ความประพฤติ ความรู้ความสามารถ
และผลการปฏิบัติหน้าที่แล้วให้ได้รับเงินเดือนในระดับที่สูงขึ้นอีกหนึ่งระดับ
ดังนั้น เพื่อเป็นการรองรับบทบัญญัติของกฎหมายที่ได้ตราขึ้น จึงสมควรแก้ไขกฎ ก.ตร.
ว่าด้วยหลักเกณฑ์และวิธีการพิจารณาเลื่อนเงินเดือนข้าราชการตำรวจ พ.ศ. ๒๕๔๘











ปริยานุช/ผู้จัดทำ
๑๑ เมษายน ๒๕๕๔

ณัฐวดี/ตรวจ
๑๑ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนที่ ๒๔ ก/หน้า ๓/๗ เมษายน ๒๕๕๔